Diari Oficial de la Generalitat Valenciana


Sumari del DOGV 4275, del 20-06-2002 (2002/6527)

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6527


Data del document
:   12-06-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * producció audiovisual
    * cooperació administrativa
    * televisió

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana. [2002/X6527]
  
Subscrit, després de la tramitació prèvia reglamentària, entre la Generalitat Valenciana i Radiotelevisió Espanyola, el 27 de maig de 2002, un Conveni de col·laboració per al foment de la producció audiovisual valenciana, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0373/2002, i que figura com a annex d'esta resolució.
  
València, 12 de juny de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana
  
València, 27 de maig de 2002
  
Reunits:
  
D'una part, la senyora Alicia de Miguel García, consellera Portaveu del Govern, que actua en exercici del seu càrrec i en representació de la Generalitat Valenciana, autoritzada per a este acte per acord del Govern Valencià de data 23 d'abril de 2002.
  
I d'una altra, el senyor Marcelino Alonso López, secretari general de l'ens públic RTVE, CIF J-8994551B en nom i representació del dit ens, en virtut de l'article 2 de la disposició 3/1998, de 14 de gener, de la Direcció General de RTVE, d'Organització Funcional de l'ens públic i de les seues societats,
  
Manifesten:
  
Que el 31 de maig de 1993, el president de la Generalitat Valenciana i el director general de RTVE van firmar un Conveni de Cooperació per a la creació d'un complex audiovisual destinat a posar en funcionament el Canal Hispavisión de RTVE al Parc Tecnològic de Paterna.
  
Posteriorment, el 28 de juny de 1995, ambdues institucions van subscriure un conveni de cooperació a fi de crear un horitzó temporal d'ajudes perfectament establit i conegut, que va permetre a les indústries del sector adquirir una eficaç cultura de producció i/o coproducció i aprofitar l'ajuda econòmica de la Generalitat Valenciana al foment de la indústria audiovisual autòctona.
  
El Canal Hispavisión presenta una atractiva i àmplia programació, la seua àrea de cobertura abasta la pràctica totalitat del continent americà, des de Canadà fins a Terra de Foc, i l'experiència ha demostrat que és un important instrument de promoció de la Comunitat Valenciana i d'ajuda al sector audiovisual valencià.
  
Tots estos factors van determinar la signatura el 18 de novembre de 1998 del Protocol de col·laboració entre la Generalitat Valenciana i Radiotelevisió Espanyola per al foment de la producció audiovisual valenciana, amb la finalitat de renovar i incrementar les mesures de suport institucional, tenint en compte sobretot que l'any 1999 va ser declarat Any de l'Audiovisual Valencià, per a promoure les emissions a través de Hispavisión i altres canals de TVE, amb l'objecte d'intensificar la promoció de la Comunitat Valenciana a l'exterior i, al mateix temps, potenciar el sector audiovisual d'esta.
  
Per tot això i dins del marc de cooperació habitual entre la Generalitat Valenciana i Radiotelevisió Espanyola, s'acorda la subscripció del present conveni, amb les següents:
  
Estipulacions
  
Primera. El present conveni té per objecte establir les línies d'actuació necessàries entre la Generalitat Valenciana i Radiotelevisió Espanyola, per a fomentar la producció audiovisual d'empreses ubicades a la Comunitat Valenciana o coproduïda per estes, per a la seua difusió a través dels canals de Hispavisión i diversos canals de RTVE.
  
Segona. La Generalitat Valenciana es compromet a promocionar estes produccions audiovisuals, mitjançant ajudes o subvencions a l'ens públic RTVE en quantia per un import màxim per a l'exercici 2002 de dos milions quatre-cents quatre mil quaranta-set euros amb noranta cèntims (2.404.047,90 euros), equivalent a 533.610.574,88 PTA. Esta quantitat serà satisfeta d'una sola vegada després de la signatura del present conveni, prèvia presentació d'aval reglamentàriament constituït pel dit import a favor de la Conselleria del Portaveu del Govern de la Generalitat Valenciana.
  
Les ajudes abastaran diversos aspectes de la producció audiovisual: projectes, realització i drets d'emissió.
  
Amb data de 31 de desembre de 2002 la Direcció General de Comunicació de la Conselleria del Portaveu del Govern certificarà que s'ha complit satisfactòriament l'objecte del conveni, la qual cosa en qualsevol cas serà requisit per a la devolució de l'aval reglamentàriament constituït i dipositat com a garantia seua.
  
Tercera. El finançament d'este conveni amb RTVE., es portarà a cap amb els crèdits consignats en l'aplicació pressupostària:
  
SECCIÓ 05 PRESIDÈNCIA DE LA GENERALITAT
  
SECCIÓ 04 PORTAVEU DEL GOVERN
  
PROGRAMA 462.10 COMUNICACIÓ
  
LÍNIA DE SUBVENCIÓ T4006000
  
CODI COMPTABLE T4006000
  
DENOMINACIÓ CONVENI FOMENT PRODUCCIÓ
  
 AUDIOVISUAL
  
IMPORT 2.404.047,90 EUROS (167.443.444,88 PTA)
  
BENEFICIARI RTVE
  
Quarta. Les produccions audiovisuals subvencionables tindran un caràcter ampli: ficció, documentals, etc, com també aquelles específiques que contribuïsquen a la promoció de la Comunitat Valenciana en els seus diversos aspectes (econòmics, culturals, comercials, industrials, etc).
  
Cinquena. La producció audiovisual subvencionada pel present conveni amb RTVE quedarà en propietat de l'esmentat ens, i la seua difusió es realitzarà a través del canal de Hispavisión preferentment, i per altres canals de RTVE. En qualsevol cas, en els títols de crèdit de la producció s'haurà de fer constar de forma visible i destacada que esta ha sigut subvencionada per la Generalitat Valenciana.
  
Sisena. La Generalitat Valenciana podrà utilitzar les produccions subvencionades amb fins culturals, educatius o promocionals, després d'haver-les emeses per RTVE.
  
Setena. Per a vigilar el compliment i bon fi del que s'estipula i, en concret, per a conèixer i aprovar les produccions a subvencionar, es crea una Comissió Mixta, constituïda per cinc representants de la Generalitat Valenciana i cinc representants de RTVE. Esta Comissió Mixta establirà el seu propi reglament.
  
Huitena. La vigència d'este conveni abastarà el període comprès entre el moment de la seua signatura i el 31 de desembre de l'any 2002.
  
En virtut del que disposa l'article 7.3 del Decret 20/1993, de 8 de febrer, el Govern Valencià rescindirà este conveni si, durant la seua vigència, no se n'executa la prestació i el contingut.
  
I en prova de conformitat se signa este conveni, per quintuplicat exemplar, al lloc i data indicat.
  
La consellera Portaveu del Govern,
  
ALICIA DE MIGUEL GARCÍA
  
El secretari general de Radiotelevisió Espanyola
  
MARCELINO ALONSO LÓPEZ